En mand ville op at tjekke arbejdet på naboens tag. Men han mistede balancen og styrtede ned fra stilladset.

En mand på 62 år er død af sine kvæstelser, efter at han lørdag eftermiddag styrtede ned fra et stillads på et hus på Holmegårdsvej i Hjørring. Det oplyser vagtchef Bent Højgaard hos Nordjyllands Politi i Aalborg. - Et firma arbejdede på nabohuset, hvor håndværkere var ved at skifte taget. Og da han er tidligere ansat i firmaet, ville han op at tale med dem. Hvorvidt han fik et ildebefindende eller hvad, ved vi ikke, siger Bent Højgaard. Manden mistede balancen og styrtede omkring fire meter ned, hvor han landede på hovedet og ryggen. Han blev straks overført til Aalborg Sygehus, hvor lægerne kæmpede for at redde hans liv - men altså forgæves. Et ligsyn mandag vil måske kaste mere lys over ulykken. /ritzau/